Manasga yonilg'ining yarmini Rossiya-Qirg'iziston qo'shma biznesi yetkaza boshlaydi
Tranzit markazi yiliga 360-400 ming tonna orasida yonilg'i talab qiladi. Umumiy bahosi 300-400 million dollar orasida.
Amerikaning Bishkekdagi elchisi Pamela Spratlen xonimning bayon qilishicha, zarur yonilg'ining 50 foizini endi Rossiya-Qirg'iziston qo'shma korxonasi yetkazib beradi. 2001-yilda ochilgan bu inshoot uzoq yillar davomida havo bazasi deb atalar edi, lekin hozirda Manas tranzit markaziga aylangan. Bu yerdan Afg'onistonda xizmat qilayotgan qo'shinlarga zarur vositalar tashiladi. Rossiya ham Qirg'izistonda o'z harbiy qismiga ega. Gazprom bilan hamkorlikda asos solingan yangi korxona Gazpromneft Aero-Qirg'iziston deb ataladi. 26-sentabr kuni bu kompaniya va AQSh orasida bitim imzolangan. Gazpromneft Aero-Qirg'iziston firmasining 51 foizi Rossiya, 49 foizi Qirg'iziston qo'lida. AQSh elchisining aytishicha, bitim 45 kun ichida kuchga kiradi. Manas tranzit markaziga zarur yonilg'ining qolgan qismini "Mina" korporatsiyasi, Gibraltarda asoslangan firma, ta'minlashda davom etadi. Aynan shu korxona Bakiyev bilan til biriktirganlikda ayblangan edi. Kompaniya biror qonunni buzmaganini, AQShga sifatli mahsulotni o'z vaqtida yetkazib kelayotganini qayd etadi. "Mina" mahalliy firmalar bilan hamkorlik qiladi. Bakiyev davrida prezidentning o'g'li Maksim mana shu bizneslardan birini boshqargan. Hozirda korporatsiya va uning sheriklari faoliyati ustidan nazorat oshirilgan. Tranzit markazi yiliga 360-400 ming tonna yonilg'i talab qiladi. Umumiy bahosi 300-400 million dollar orasida. Amerika bu inshoot uchun Qirg'izistonga yiliga 60 million dollar to'laydi. Qirg'iziston rahbarlari, xususan Bosh vazir Almaz Atambayev, bu markazni yopish kerak deb bir necha bor ta'kidlagan. Lekin Amerika rasmiylari bunga javoban, mavjud bitim va ulardagi shartlarni eslatadi. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.